Tredje sesong av den dansk-svenske thrillerserien «Broen» måtte klare seg uten Bodnias rollefigur Martin Rohde.

– Jøder ikke trygge i Malmö

Bodnia har tidligere oppgitt misnøye med manus og rollefigurens utvikling som hovedårsaker til at han ikke ville være med videre.

I et intervju med israelsk TV forteller skuespilleren at frykten for antisemittisme og vold mot jøder også bidro til at han valgte å stå over runde tre, skriver Expressen.

– Antisemittismen øker, spesielt i Malmö, der vi spilte inn «Broen». Du er ikke trygg som jøde der. Selvsagt gjorde det at beslutningen om å hoppe av ble enklere, sier den jødiskættede skuespilleren.

Ville la Rohde infiltrere ekstremistmiljøer

I intervjuet snakker Bodnia også om fremveksten av jødehat i hjemlandet Danmark, og hvordan han ønsket å ta opp temaet i «Broen».

– Antisemitismen finnes der, og vi må håndtere den hver dag og bekjempe den, sier Bodnia, som også forteller at han foreslo for «Broen»-forfatterne å la Martin Rohde infiltrere ekstremistmiljøer i fengsel.

Selv om han til slutt lot seg skrive ut av sesong tre, utelukker ikke Bodnia at Martin Rohde kan vende tilbake.

– Det avhenger av manus, og om de tar kontakt. Alt er mulig.